| 2000 pesetas de 1997  |
| --- |
|  |
| A/: Cabeza espida de Xoán Carlos I cara á esquerda. Data.
Lenda: JUAN CARLOS I REY DE ESPAÑA | R/: Don Quixote e Sancho montando a Rocinante e Rucio. Retrato de Cervantes Marca de ceca (M).
LENDA: 2000 PTAS / 1547 / 1997. |
| * **Valor**: 2.000 pesetas.
* **Data de emisión**: 1997.
* **Período**: Xoán Carlos I.
* **Ceca**: FNMT - *Real Casa de la Moneda*.
* **Gravador**: Manuel Martínez Tornero (A/) e Luis José Díaz Salas (R/).
* **Tiraxe**: 2.587.750 exemplares.
* **Aliaxe**: prata (925 ‰).
* **Diámetro**: 33 mm.
* **Grosor**: 2 mm.
* **Peso**: 18,00 g.
* **Canto**: liso.
 |

A **moeda de 2.000 pesetas de 1997** é unha moeda española de prata dese valor facial emitida pola FNMT para conmemorar o 450º aniversario do nacemento do escritor español Miguel de Cervantes Saavedra, que naceu en Alcalá de Henares o 29 de setembro de 1547. 

Trátase da cuarta emisión da serie de moedas circulantes de 2.000 pesetas de prata, iniciada en 1994.

Marco lexislativo
-----------------

Mediante unha Orde do 17 de abril de 1997, publicada no Boletín Oficial do Estado do 19 de abril, acordouse a emisión, a cuñaxe e a posta en circulación dunha moeda de 2.000 pesetas de prata con data 1997, conmemorativa do 450º aniversario de Miguel de Cervantes.

Conforme establecía a Orde, a moeda era de curso legal e debía ser proporcionada polas entidades bancarias ao seu valor facial, aínda que a súa circulación foi escasa, dada a súa curta tiraxe final —2.587.750 exemplares— e tendo en conta que naquel momento existía xa un billete de 2.000 pesetas de uso moi común, polo que a maioría dos exemplares foron retirados da circulación polos coleccionistas numismáticos e pola poboación en xeral, a modo de recordo.

A norma establecía tamén que "esta moeda será admitida nas caixas públicas sen limitación, e entre particulares ata 20.000 pesetas, calquera que for a contía do pagamento".

Caracterización
---------------

Retrato de Cervantes reproducido no reverso.
O seu anverso, deseñado e gravado por Manuel Martínez Tornero, amosa un busto de perfil de Xoán Carlos I (1975-2014) ollando cara á esquerda, rodeado pola lenda JUAN CARLOS I REY DE ESPAÑA e a data de 1997. O conxunto está encerrado por unha grafila lisa.

Monumento a Cervantes na Praza de España de Madrid, motivo central do reverso da moeda.
Pola súa banda, o motivo central do reverso, obra de Luis José Díaz Salas, é unha representación do conxunto escultórico que forma parte do monumento dedicado a Miguel de Cervantes e que se atopa na Praza de España, en Madrid, creado polo escultor Lorenzo Coullaut Valera no primeiro terzo do século XX.

Completan o reverso, á esquerda un retrato de Miguel de Cervantes dentro dun óvalo, tomado do atribuído a Juan de Jáuregui e pintado cara a 1600, e tamén un M coroado a modo de marca de ceca da *Fábrica Nacional de Moneda y Timbre*. Na parte superior a indicación do valor facial da moeda, 2000 pesetas, e na inferior as datas da conmemoración, 1547 1997, separadas por unha imaxe latente na que, en función da orientación, se pode ver novamente a marca de ceca ou as dúas cifras derradeiras do ano de emisión: 97. En lugar da forma circular habitual, a imaxe latente ten nesta moeda forma dun libro aberto.

A moeda de 2.000 pesetas foi desmonetizada o 28 de febreiro de 2002, e en xuño de 2021 concluíu o prazo para a cambiar polo seu valor nas entidades bancarias.

Notas
-----

1. 1 2 3 4 5 6 7  "Orde do 17 de abril de 1997". *BOE* Nº 102, 19 de abril de 1997. Páxina. 13.619-13.620.
2. 1 2 3 4 5  "2000 Pesetas - Juan Carlos I Cervantes". *Numista.com*
3. ↑  "Moneda de 30 euro / 20 euro / 12 euro / 2.000 pesetas". *FNMT - Casa de la Moneda (FNMT.es)*.
4. 1 2  López, F. J. (2023). "Moneda de 2000 pesetas de 1997: Valor y Precio". *Coleccionismodemonedas.com*. 4 de maio.
5. ↑  "Miguel de Cervantes. Grupo escultórico. Monumento". *Monumentamadrid.es*.
6. ↑  "Lorenzo Coullaut Valera. Monumento a Cervantes". *Album-online.com*

Véxase tamén
------------

### Bibliografía

* Lamas Bolaño (2023). *Catálogo enciclopédico de monedas de España 2024*. Lamas Bolaño, Barcelona. ISBN 978-8409545193

### Outros artigos

* Peseta
* Lista das moedas de peseta de España

### Ligazóns externas

* "Numismática española: catálogo de monedas"